runetrust/blame-folketinget-dk huggingface dataset:
Franciska Rosenkilde (ALT), 2025-04-04:
Tak for det, og tak til ministeren for en rigtig god tale, og tak for anerkendelsen af vigtigheden af forslaget her.
Det, der undrer mig lidt, er, at begrundelsen for, at man ikke kan stemme for det her, bl.a. er, at man skal tage højde for geografiske forskelle, for kulturelle forskelle og for, at der kan være forskellige borgere i kommunerne.
Men det er jo lige præcis det – sagt i al ydmyghed – den her måltidsstrategi faktisk tager højde for: Der er ikke nogen standardiseret model; det er netop op til kommunerne at lave den helt rigtige løsning.
Det, der er, er, at der er politiske ambitiøse visioner for, hvordan vi bruger de offentlige måltider som en kæmpe driver for at ændre den adfærd, der skal til, for at vi spiser grønnere i Danmark.
Det, som jeg taler med rigtig mange køkkenpersonaler og kantinemedarbejdere om, er, at de så meget savner et politisk ophæng, nogle visioner, hvor vi herindefra tager både det arbejde, de laver, alvorligt, men også den kæmpe dagsorden, som mad er.
Så jeg kunne godt tænke mig at uddybe for ministeren, hvad det præcis er, der er udfordringen for det kommunale selvstyre i det her forslag.
Steffen Larsen (LA), 2025-04-04:
Nu skal jeg ikke tale på regeringens vegne på nogen måder – det kan jeg ikke, og det skal jeg ikke – men hvis det kan lade sig gøre, at vi kan få regeringen med, vil det være fremragende.
Hvis det er en beretningstekst, som ordførerne og regeringen kan blive enige om, kan det også være udmærket.
For mig er det sådan set ikke vigtigt, om det lige bliver det her beslutningsforslag, eller om det bliver et senere lovforslag, eller hvad det bliver.
Det vigtige er, at vi får gjort noget, som borgerne kan bruge positivt og konstruktivt til at forbedre deres retstilstand.
Det er det, der er humlen for mig i den her sag.
Om den ene eller den anden får æren, går jeg egentlig ikke så meget op i.
Helle Bonnesen (KF), 2025-04-04:
Først og fremmest vil jeg også gerne sige tak til SF for et godt samarbejde om det her forslag om at indføre et digitalt cykelejer- og stelnummerregister.
Jeg vil også gerne sige tak til hr. Steffen Larsen fra LA for at vise åbenhed over for, at vi måske kunne nærme os hinanden lidt.
Måske modsat hr. Steffen Larsen fra LA synes vi i Konservative, at cyklen er fantastisk.
Den er hurtig, den er nem at bevæge sig rundt på i byerne, den giver en god fornemmelse af frihed, og så er den jo klimavenlig.
Men udgangspunktet for forslaget i dag er irriterende.
Der bliver nemlig stjålet rigtig mange cykler.
Det er irriterende for den borger, som pludselig får hverdagen ødelagt, fordi cyklen er væk.
Det er irriterende, fordi man får tabt ejendom og efterfølgende får arbejde med forsikring, finansiering af ny cykel og alt det bøvl.
Så vi foreslår nu et digitalt cykelregister.
Men der er altså også et tredje punkt, som ikke rigtig er blevet diskuteret, og det skal ikke undervurderes.
Det er byrummet.
I byerne har vi en kæmpe kamp om udnyttelse af plads, og vi har også i øjeblikket rigtig mange døde cykler, herreløse cykler, efterladte cykler, cykler, hvor vi ikke kender ejermanden, fordi den måske ikke står der, hvor ejermanden tror at den står.
Så det her forslag vil også give den fantastiske sideeffekt, at det vil gøre det lettere at rydde op i byrummet, hvor vi kæmper om plads til cykelparkering, bilparkering og ladcykelparkering og alt muligt andet.
Det vil måske også kunne være et godt redskab for kommunerne i deres oprydningsarbejde.
For i dag er det jo sådan, at man skal ud med gult tape og mærke af, og så skal man give folk tid til at flytte cyklen og komme retur, og derefter kan cyklerne flyttes.
Så jeg håber også, at ministeren i det arbejde, der pågår, tager den her tredje rigtig væsentlige argumentation med, nemlig at rydde op i byerne.
Det lader til, at vi ikke helt får den opbakning, som vi gerne vil have, men vi ser stadig væk frem til at kunne arbejde med det i udvalgsregi, for det virker til, at der er lidt at tage fat på.
Tak for ordet.
Rosa Lund (EL), 2025-04-04:
Der er ikke noget værre end at være 5 minutter for sent på vej ud ad døren til et meget vigtigt møde, og så kommer man ned på gaden og konstaterer, at ens cykel er væk, og at man nu slet ikke når frem, før mødet er slut.
Jeg er selv københavner, og jeg kender alt for godt til problemet med stjålne cykler.
Hvis folk kunne holde nallerne for sig selv, havde jeg i hvert fald ikke været nødt til at købe en ny cykel cirka hvert andet år.
Og jeg har ikke købt en ny cykel hvert andet år, fordi jeg er meget glad for min cykelhandler, eller fordi de gamle cykler er gået i stykker.
Jeg har købt en ny cykel hvert andet år, fordi mine cykler blev stjålet.
Så der er rigtig mange gode grunde til at tage det her problem op.
Cyklen er det vigtigste transportmiddel for os, der bor i byerne, og i fremtiden skal det udgøre en endnu større del af transportkagen.
Nej tak til biler, der fylder det hele, både på vejen og i klimaregnskabet.
Ja tak til cykelstativer overalt.
Det gør jo så, at det er vigtigt at få gjort en indsats mod cykeltyverierne, for særlig i takt med, at flere fravælger privatbilismen i byerne og gerne vil investere i kassecykler med seler og elmotor eller langdistancetransportcykler, er tyveri en faktor, der afholder folk fra at cykle frem for at tage bilen.
Det største problem er ikke privatpersoner, der stjæler fra deres naboer.
Det største problem er – jeg føler nærmest, det var i går, vi diskuterede det i en forespørgselsdebat – de her tyvebander, som kommer til København, fylder kassevognene op med cykler og kører dem et eller andet sted hen, som vi ikke har nogen jordisk chance for at vide hvor er.
Det vil det her forslag også løse.
Den rigtige løsning kan sagtens være en QR-kode under noget lak, flere ressourcer til efterforskning af cykeltyverier, gps-sporing af alle cykler eller en kombination af alle tingene.
Det kunne vi godt se for os i Enhedslisten.
Når det er sagt, kan vi helt sikkert støtte, at der skal ske noget, og derfor er vi rigtig glade for det her beslutningsforslag fra SF og Det Konservative Folkeparti, som vi støtter varmt, og vi vil også gerne være med til at file på forslaget i udvalgsbehandlingen, hvis det skal være det, der kan gøre, at vi kan få flertal for forslaget.
For jeg er ikke i tvivl om, at særlig københavnerne har brug for, at vi gør noget for at stoppe cykeltyverier.
Så tak for forslaget.
Enhedslisten støtter det.
Katrine Robsøe (RV), 2025-04-04:
Tak for det, og undskyld, at jeg lige kom lidt løbende ind her sent; jeg sad lige i Miljø- og Ligestillingsministeriet.
Først og fremmest tusind tak til Konservative og SF for forslaget.
I Radikale Venstre ser vi positivt på forslaget, og ligesom Enhedslisten vil vi også utrolig gerne være med til at se på, om vi kan file på det, så det kommer til at passe ind, og så regeringen også kan se, at det er ladsiggørligt.
Det synes vi naturligvis er vigtigt.
Vi har én ting i forhold til forslaget her, nemlig mængden af it-projekter, vi lægger ind til politiet.
Det her skal rent faktisk også kunne lade sig gøre, og det nytter ikke noget, at vi bare sætter endnu flere systemer, der skal laves, i kø.
Men hvis vi kan tage den diskussion også i løbet af udvalgsarbejdet, vil vi i hvert fald meget gerne være med til at se på det.
Tak for ordet.
Louise Elholm (V), 2025-04-04:
Jeg er jo ikke hr. Erling Bonnesen, som er Venstres fødevareordfører, men vores fødevareordfører har desværre ikke mulighed for at være til stede, så jeg har lovet at holde talen på vores fødevareordførers vegne.
Alternativet foreslår, at Københavns Kommunes mad- og måltidsstrategi skal gøres til en national strategi og dermed tvinges ned over alle andre kommuner uanset kommunernes forskelligheder.
Det er der ikke meget alternativ kreativitet i, og det sætter nærmest det kommunale selvstyre ud af kraft på dette område.
Det er ikke en ting, Venstre bakker op om.
I Venstre hylder vi det kommunale selvstyre med plads til frihed og til at indrette sig selv ud fra forskellige lokale ønsker og behov.
Det er vigtigt at fremme sunde og klimavenlige madvaner i Danmark, men det skal ske med respekt for kommunernes selvbestemmelse og de lokale forskelle i madkultur, demografi og økonomi.
Kommunerne er tættest på borgerne og bedst rustet til at tilpasse løsningerne lokalt.
Regeringen har derudover igangsat en række initiativer.
For eksempel understøttes professionelle køkkener i at følge de officielle kostråd.
Der er igangsat en forsøgsordning for skolemad, der netop tager udgangspunkt i kostrådene, og der arbejdes på at fremme plantebaserede fødevarer og etablere et klimamærke, der understøtter lokale fødevareproducenter i hele landet.
Så vil jeg måske bare tilføje, at jeg jo synes, det er dejligt, at der er så mange, der arbejder med nogle gode kostråd og går op i det her.
Jeg synes, det er vigtigt, at vi fremmer det, og vi fremmer det også gennem det lokale selvstyre rundtomkring i landet.
Derfor kan man jo godt bruge tingene som inspiration uden at tvinge de forskellige steder til noget.
Men Venstre kan ikke støtte forslaget, som det ligger.
Franciska Rosenkilde (ALT), 2025-04-04:
Tak for det.
I over 25 år har Københavns Kommune arbejdet strategisk med offentlige måltider og med stor succes – 90 pct. økologi, god smag og bedre sundhed.
I 2019 fik Alternativet gennemført Københavns første mad- og måltidsstrategi, der nu også skulle have et klimavenligt spor med fokus på grønnere mad og mindre madspild, et resultat af politisk vilje og samarbejde på tværs af partier.
I Alternativet synes vi ikke kun, at det skal være københavnerne, der får gavn af det her, så derfor foreslår vi nu, at Københavns ambitiøse mad- og måltidsstrategi skal bredes ud i hele landet.
Hvorfor?
Fordi de knap 1 million offentlige måltider, der serveres hver dag i hele landet, er en kæmpe motor for forandring, en mulighed for inspiration og glæde, og fordi alt for mange danskere simpelt hen får mad af for dårlig kvalitet med store konsekvenser for både egen sundhed og for klimaet.
Så tænk, hvis vi med ambitiøse politiske visioner kunne give alle kantiner på landets skoler, plejehjem, institutioner og offentlige arbejdspladser uddannelse og midler til at servere lækker økologisk og klimavenlig mad.
Mad er politisk, fordi den mad, vi spiser, påvirker resten af samfundet, uanset om det er folkesundheden eller klimaet.
Hvis vi har viljen, kan vi skabe forandring med et måltid ad gangen.
Tak for ordet, og jeg glæder mig til en god debat.
Karin Liltorp (ALT), 2025-04-04:
Og tak til SF og Konservative for at fremsætte forslaget.
I Alternativet elsker vi cykler.
Vi ønsker en stærk cykelkultur, hvor det er let og trygt at vælge cyklen som transportmiddel til skole, til arbejde og til fritid.
Ja tak til flere cykler, ja tak til grøn mobilitet.
Det betyder selvfølgelig også, at vi skal tage cykeltyverier alvorligt.
Det er frustrerende og dyrt og desværre alt for almindeligt at få sin cykel stjålet, og jeg kan jo høre, at jeg deler skæbne flere herinde – det er mindre end en måned siden, at jeg fik stjålet min egen meget flotte og dyre lilla hybridcykel.
Det, der i virkeligheden var overraskende ved det her beslutningsforslag, var, da jeg vågende op til morgenradioen og hørte, at regeringen havde besluttet sig for at støtte op om forslaget.
Der fik jeg lidt håb for demokratiet og tænkte, at det er dejligt, at der bliver lyttet.
Nu bliver jeg lidt i tvivl, for jeg kan høre, at der er en positiv indstilling til det, men at der også er nogle måske'er, men'er, og så bliver der sagt, at nu må vi se på det.
Men jeg håber jo i virkeligheden, at det kunne være med til at danne præcedens for det fremtidige arbejde, så regeringen også ser velvilligt på andre forslag, der måske også nogle gange er lidt mere vidtrækkende end det her.
Fru Helle Bonnesen var allerede inde på, at det her handler om at nedsætte antallet af cykeltyverier, og der vil jeg ikke undlade at komme med en lille note: Selv om man faktisk ikke har en klar opgørelse over det, tør jeg godt påstå, at en del af de cykler, vi tror er stjålet, faktisk er glemt.
Vi kender det jo alle sammen: Vi er overbevist om, at vi stillede cyklen på et bestemt sted efter den syvende drink kan, og så er den bare væk.
I den mere alvorlige ende er der dem, der måske bare har en eller anden form for hukommelsessvækkelse.
Derfor glæder det mig også, at der allerede findes andre tiltag, der kan modvirke de mange cykeltyverier og de mange forglemmelser.
Flere cykler kommer i dag med indbyggede gps-trackere, og teknologien udvikler sig hurtigt, og forsikringsselskaberne bruger allerede disse løsninger.
Så udbredelse af frivillige brugervenlige trackere er derfor også et smart værktøj, som vi skal gøre brug af.
Men vi støtter selvfølgelig op om forslaget.
Ja tak til en stærk cykelkultur, og ja tak til færre cykeltyverier.
Tak for ordet.
Franciska Rosenkilde (ALT), 2025-04-04:
Tak for det.
Og tak til ordføreren for talen.
Skal jeg forstå det sådan, at Moderaterne synes, at når det kommer til god, sund, klimavenlig mad i forbindelse med de offentlige måltider, skal det være båret af ildsjæle, og at det vil sige, at det kan være meget forskelligt, hvordan kvaliteten af maden er i de offentlige kantiner, alt afhængigt af hvilken kommune man bor i?
Er det Moderaternes politik, at når det kommer til offentlige måltider, kan man i den ene kommune være heldig, at der er nogle ildsjæle, der står i køkkenerne ved gryderne, og som har taget den her dagsorden alvorligt og serverer virkelig dejlig grøn og klimavenlig mad, mens det i den anden kommune ikke er særlig højt på den politiske dagsorden, og hvor man får serveret noget, der knap nok er spiseligt?
Er det Moderaternes politik?
Henrik Frandsen (M), 2025-04-04:
Der ligger jo faktisk i spørgsmålet en hensigt om, at vi skal gå ud og, hvad skal man sige, styre alle kommuners madpolitik, og hvad de giver borgerne.
I Moderaterne er vi tilhængere af kommunalt selvstyre.
Men når det så er sagt, vil jeg også gerne sige, at min erfaring med kommunalpolitikere – og jeg har meget, meget stor tillid til kommunalpolitikere – er, at de går utrolig meget op i kost og ernæring og i klima og alle de gode parametre, som også ligger i måltidsstrategien.
Derfor synes jeg faktisk, at det her er et rigtig godt område at lade det kommunale selvstyre råde på.
Vi hørte jo fra en tidligere ordfører, at de målsætninger, der lå i den københavnske måltidsstrategi omkring klima, var indfriet, og det samme gjaldt Aarhus.
Det viser bare, at der altså er en stor innovationslyst derude, og lige præcis på det her område mener vi ikke i Moderaterne at vi skal gå ud og ligesom styre kommunerne top down.
Franciska Rosenkilde (ALT), 2025-04-04:
Det er jo lige præcis nået i de store kommuner, fordi der er en politisk vision for området, og det er det, som den her strategi lægger op til.
Den lægger jo ikke op til en detailstyring af kommunerne.
I Alternativet er vi også meget glade for det kommunale selvstyre, og jeg er sikker på, at man både fagligt og alt muligt andet sagtens kan løfte det her.
Det, som der mangler i kommunerne, er, at der er et politisk ophæng herindefra, hvor vi viser, at det her er en vigtig dagsorden, og hvor vi viser, hvad det er for nogle målsætninger, vi synes kommunerne skal leve op til, for at vi sammen bidrager til den grønne omstilling.
Det er sådan set det, der ligger i det her forslag.
Henrik Frandsen (M), 2025-04-04:
Tak for ordet, hr. formand.
Vi behandler i dag et beslutningsforslag fra Alternativet om at gøre Københavns Kommunes måltidsstrategi til en national strategi.
Der skal ikke være et eneste ondt ord om Københavns Kommunes måltidsstrategi; det er en god og visionær strategi, man har lavet der, som jo har rigtig mange gode hensigter, rigtig mange gode formål, og som jeg tænker passer helt perfekt til Københavns Kommune.
I Moderaterne er vi til gengæld også meget optaget af, at det ikke nødvendigvis er på alle områder, at vi skal styre udviklingen ude i kommunerne centralt fra.
Jeg ved af egen erfaring, eftersom jeg selv har været borgmester i 5½ år i Tønder Kommune, at i forbindelse med de måltider, der bliver serveret – og der bliver serveret rigtig mange offentlige måltider ude i kommunerne – giver man ude i kommunerne borgerne råd, og der er et kæmpestort fokus på det.
Og der er vi i hvert fald tilhængere af, at vi ikke kommer med én fælles strategi, som passer rigtig godt i København, og trækker den ned over de øvrige kommuner i Danmark.
Det betyder ikke, at vi ikke er enige i målsætningen, for den er vi sådan set meget enige i omkring klima, omkring ernæring, omkring sundhed – der ligger også rigtig meget sundhed i forbindelse med ernæring.
Men at gøre en virkelig velplaceret måltidsstrategi fra Københavns Kommune til også at være måltidsstrategi i f.eks. Brønderslev Kommune eller Tønder Kommune er ikke vores måde at se det på.
Så Moderaterne kommer ikke til at støtte beslutningsforslaget, men vi er meget med på, at der er rigtig mange gode hensigter i det.
Helle Bonnesen (KF), 2025-04-04:
Jeg er her i dag som suppleant for hr. Rasmus Jarlov, som desværre ikke kan være til stede.
For nylig var jeg sammen med et ældre familiemedlem, som havde meget lidt lyst til at spise, og nu er det altså mig selv, der taler, og ikke hr. Rasmus Jarlov.
Vi var på et hospital, som har specialiseret sig i, hvordan man får ældre til at spise varieret, sundt og nok.
Der var to store udfordringer.
Den ene var alt, alt for stort madspild.
Den anden var at sørge for ordentlig ernæring til de her ældre, som ikke vil spise.
Her var løsningen en kombination af ekstremt små portioner og muligheden for at vælge mellem mange forskellige ting.
Pludselig var oplevelsen af at spise blevet bedre, og jeg skal hilse og sige, at det ældre familiemedlem pludselig begyndte at spise.
Historien fortæller jo meget godt, at det på det sted var køkkenpersonalet, som havde gået meget specifikt ind på den her opgave.
Hvad var det lige præcis, de skulle fokusere på?
De havde egen strategi for, hvad der kunne lykkes.
De kørte efter deres egne principper.
Jeg er vild med det, altså det med at uddelegere opgaven.
I en tid, hvor alle skriger på afbureaukratisering, skal man virkelig være påpasselig med at indføre nyt bureaukrati, og forslaget, som vi behandler i dag om en mad- og måltidsstrategi, hører nok ikke til de administrative opgaver, som Det Konservative Folkeparti har lyst til at pådutte kommunerne.
Som andre også været inde på, er der ikke rigtig nogen diskussion af finansieringen.
Hvis man nu ser på den københavnske model, mener jeg – men det ved fru Franciska Rosenkilde nok allerbedst – at der var tale om 10 mio. kr. i varige investeringer, herefter kommer løbende drift, og at det første budget var på 17 mio. kr.
Hvis der i dag sidder nogle kommuner, som synes, at initiativet er værd at kopiere, står det dem frit for, og lad dem endelig blive inspireret.
Men hvis vi så kigger på Københavns Kommunes mad- og måltidsstrategi, er et af de her punkter, man bl.a. gerne vil indføre, styrket skolemad.
Efter at man har indført strategien, er skolemaden svundet ind.
Det er der blevet skåret ned på.
Så på trods af at man havde strategien, har det økonomisk ikke været muligt at følge op på den.
For nylig skar man også oksekød helt ud af skolemaden, og det var ikke på grund af en klimastrategi; det var på grund af finansieringsproblemer.
Der mente man, at man kunne spare nogle penge på bundlinjen, hvis man fjernede oksekødet.
Jeg mener, at den københavnske mad- og måltidsstrategi konkret står foran en evaluering inden for det næste år, og jeg synes, at det ville være godt, at man tog den evaluering med og så på, hvad man har fået ud af det, inden man begynder at implementere det i hele landet.
Konservative kan ikke støtte forslaget.
Henrik Frandsen (M), 2025-04-04:
Der vil jeg gerne sige, at i modsætning til fru Franciska Rosenkilde har vi faktisk tillid til både store og små kommuner, når det gælder visioner, og når det gælder ambitioner om både at være grønne og miljøbevidste, men også at gå op i ernæring og sundhed.
Det er noget af det, hvor man ude i kommunerne virkelig kan flytte noget økonomi, og hvis man kan flytte kommunens borgeres sundhedsprofil bare lidt i den rigtige retning, ligger der rigtig meget økonomi i det, der ligger rigtig meget velfærd i det, og der ligger rigtig meget livskvalitet i det.
Og der har jeg altså tillid til, at det er noget, man har fokus på i store såvel som i små kommuner.
Hans Kristian Skibby (DD), 2025-04-04:
Jamen altså, vi anerkender jo, at det kan være et godt forslag fra Alternativet.
Men det gør jo ikke, at vi skal gå ud og copy-paste det til de 97 andre kommuner, det er jo der, hvor låget falder af bøtten, om man så må sige.
Altså, jeg har jo ikke anfægtet, at Københavns Kommune har en god kostpolitik over for kommunens borgere, og at den er i overensstemmelse det, som borgerne i Københavns Kommune ønsker.
Men at gå derfra til at lave det sådan, som det foreslås her, altså at man skal tvinge kommunerne – der står godt nok, at man opfordrer dem – til at implementere Københavns Kommunes mad- og måltidsstrategi fra 2019 i en national strategi, som så skal være gældende for alle landets kommuner, kan man da kun se som et overgreb i forhold til det lokale, decentrale selvstyre, hvor kommunerne og deres medarbejdere altså mig bekendt faktisk har været i stand til igennem rigtig mange år at tilbyde rimelig god og anstændig mad til de pågældende folk, som skal have den her kost.
Om det så er på et plejehjem, i en børnehave eller en folkeskole, eller om det er i kommunernes kantiner eller på deres rådhuse osv., er sådan set underordnet.
Jeg kan ikke se, hvorfor det skal være en kommunal opgave, sådan som fru Franciska Rosenkilde lægger op til her.
Franciska Rosenkilde (ALT), 2025-04-04:
Men hele pointen med den her mad- og måltidsstrategi er jo netop, at det ikke er en de ting, men at den netop lægger op til, at den enkelte kommune selv implementerer det her på den måde, som passer rigtig godt til lige netop den kommune.
Så der er ikke nogen diktering eller standardisering – eller endnu værre ord, som ordføreren har brugt – herindefra.
Det, der er i det herindefra, hvis vi beslutter det her, er en politisk ambition på en meget, meget vigtig dagsorden.
Carsten Bach (LA), 2025-04-04:
Tak for det, formand.
Beslutningsforslaget om at gøre Københavns Kommunes mad- og måltidsstrategi til en national strategi har jo mange gode intentioner i sig.
Det sigter mod at bekæmpe mod fejlernæring og mindske social ulighed og reducere klimaaftrykket fra offentlige køkkener.
Det er noble mål, som vi i Liberal Alliance deler ambitionerne om, men det er vigtigt også at huske på, at vejen til målet betyder noget.
I Liberal Alliance tror vi på, at de bedste løsninger opstår gennem frihed og innovation og ikke gennem central styring.
At gøre én kommunes strategi til en national model risikerer at begrænse fleksibiliteten og kreativiteten i de enkelte kommuner og offentlige køkkener.
Vi bør i stedet give plads til, at lokale løsninger kan tilpasses borgernes forskellige behov og præferencer.
Vi erkender til fulde, at madspild udgør en klimabelastning, men løsningen bør findes i at fremme private initiativer, teknologisk innovation og oplysning frem for at implementere en ensartet statslig strategi.
Vi anerkender de positive resultater, som Københavns Kommunes mad- og måltidsstrategi har opnået, men at overføre én kommunes løsning direkte til nationalt plan vil næppe fungere optimalt.
Danmark er jo mangfoldigt, og hvad der virker i København, virker måske ikke nødvendigvis i Ringkøbing-Skjern Kommune eller Langeland Kommune.
Vi bør i stedet inspirere kommunerne til at finde deres egne løsninger baseret på lokale behov og forudsætninger.
Derfor kan vi i Liberal Alliance heller ikke støtte beslutningsforslaget, ikke fordi vi er uenige i målsætningerne, men fordi vi tror på andre veje til at nå dem og veje, der værner om frihed og fleksibilitet og innovation lokalt.
Innovative løsninger kommer nedefra og ikke fra central styring.
Tak for ordet.